b'\n_START_ARTICLE_\nSahel (Burkina Faso)\n_START_SECTION_\nMaantiede ja ilmasto\n_START_PARAGRAPH_\nSahelin alue muodostaa 13,2\xc2\xa0% Burkina Fason pinta-alasta. Se rajoittuu etel\xc3\xa4ss\xc3\xa4 Estin, Centre-Nordin ja Nordin alueisiin, pohjoisessa Maliin  ja koillisessa Nigeriin._NEWLINE_Alueen pinnanmuodostusta leimaavat dyynit, laaksot ja m\xc3\xa4et. Jokia ovat B\xc3\xa9li, Gorouol, Feild\xc3\xa9gass\xc3\xa9 eli Goud\xc3\xa9bo, Sirba, Yali ja Faga. Kasvillisuus on etup\xc3\xa4\xc3\xa4ss\xc3\xa4 aroa ja savannia. Hy\xc3\xb6tykaivannaisiin kuuluvat kulta, rauta, mangaani ja kalkkikivi._NEWLINE_Seutu kuuluu Sahelin ja Sudanin ilmastovy\xc3\xb6hykkeisiin. Vuotuinen sadem\xc3\xa4\xc3\xa4r\xc3\xa4\xc3\xa4 on 400\xe2\x80\x93600 millimetri\xc3\xa4. Sadekausi jatkuu vaihtelevasti kes\xc3\xa4-hein\xc3\xa4kuusta syys-lokakuuhun. Kuiva kausi kest\xc3\xa4\xc3\xa4 yhdeks\xc3\xa4st\xc3\xa4 kymmeneen kuukautta. L\xc3\xa4mp\xc3\xb6tila vaihtelee kymmenen ja yli 43 asteen v\xc3\xa4lill\xc3\xa4.\n_START_SECTION_\nHallinnollinen jako ja v\xc3\xa4est\xc3\xb6\n_START_PARAGRAPH_\nVuonna 2001 perustettuun alueeseen kuuluu nelj\xc3\xa4 provinssia: S\xc3\xa9no, Soum, Oudalan ja Yagha. Ne k\xc3\xa4sitt\xc3\xa4v\xc3\xa4t yhteens\xc3\xa4 26 departementtia, nelj\xc3\xa4 kaupunki- ja 22 maalaiskuntaa ja 556 kyl\xc3\xa4\xc3\xa4. Hallinnollinen keskus on Dori._NEWLINE_Alueella asuu 6,9\xc2\xa0% Burkina Fason v\xc3\xa4est\xc3\xb6st\xc3\xa4. Asukastiheys 26,8 henke\xc3\xa4 neli\xc3\xb6kilometrill\xc3\xa4 on maan alhaisin. Asukkaista 44\xc2\xa0% on fulbeja, 10,6\xc2\xa0% kurumboja, 10,3\xc2\xa0% songhaita, 10,1\xc2\xa0% gurmia, 10,1\xc2\xa0% moseja ja 7,1\xc2\xa0% tuaregeja. Yleisimm\xc3\xa4t kielet ovat fulani (56,1\xc2\xa0%), tama\xc5\xa1ek (13,3\xc2\xa0%) ja moore (12,7\xc2\xa0%). Vallitseva uskonto on islam (96,4\xc2\xa0%). Lis\xc3\xa4ksi on animisteja (1,7\xc2\xa0%), katolisia (0,7\xc2\xa0%) ja protestantteja (0,5\xc2\xa0%).\n_START_SECTION_\nTalous\n_START_PARAGRAPH_\nSeudun p\xc3\xa4\xc3\xa4elinkeinot ovat karjanhoito ja maanviljely. Kotiel\xc3\xa4imi\xc3\xa4 ovat naudat, lampaat, vuohet, kamelit, hevoset, aasit, siat ja siipikarja. T\xc3\xa4rkeimm\xc3\xa4t viljelyskasvit ovat hirssi, durra, maissi, riisi ja vihannekset. Myyt\xc3\xa4v\xc3\xa4ksi kasvatetaan v\xc3\xa4h\xc3\xa4n seesamia ja maap\xc3\xa4hkin\xc3\xa4\xc3\xa4. Lis\xc3\xa4ksi hy\xc3\xb6dynnet\xc3\xa4\xc3\xa4n metsi\xc3\xa4 sek\xc3\xa4 harjoitetaan mets\xc3\xa4styst\xc3\xa4, k\xc3\xa4sity\xc3\xb6ammatteja ja kaupank\xc3\xa4ynti\xc3\xa4. Teollisuutta alueella ei ole juuri lainkaan. Kultaa kaivetaan perinteisin menetelmin. Matkailu on v\xc3\xa4h\xc3\xa4ist\xc3\xa4.'